KIRJALLINEN KYSYMYS E-0706/03

esittäjä(t): Olivier Dupuis (NI) komissiolle

(10. maaliskuuta 2003)

Aihe: Vietnam tukahduttaa ilmaisunvapauden ja mielenosoitukset

Huolimatta siitä, että Euroopan komissio ja EU:n jäsenvaltiot ovat toistuvasti antaneet tukensa Vietnamin lainsäädännön uudistamisstrategialle (ks. vastaus kirjalliseen kysymykseen E-0003/03(1)), Vietnamin viranomaiset rikkovat jatkuvasti kansainvälisiä velvoitteitaan, kun ne hyväksyvät uusia lakeja, jotka rajoittavat entisestään perusvapauksien ja -oikeuksien toteutumista. Pariisissa toimivan Vietnamin ihmisoikeuskomitean mukaan kulttuuri- ja tiedotusministeriön 21. marraskuuta 2002 hyväksymä päätös n:o 28 ulkomaisista julkaisuista asettaa ilmaisunvapaudelle uusia vakavia rajoituksia. Tämän määräyksen mukaan kaikkien Vietnamissa toimivien ulkomaisten organisaatioiden julkaisut alistetaan valtion sensuurille. Määräyksen piiriin kuuluvat diplomaattikunta, kansainväliset valtioista riippumattomat järjestöt, ulkomaiset yritykset ja jopa tiedotustoimistot. Lehdistötiedotteiden julkaisemisesta, asiakirjojen julkaisemisesta internetissä ja minkä tahansa sosialistisen valtion etujen vastaiseksi katsottavan aineiston julkaisemisesta voidaan nyt rangaista (Vietnamin sosialistisen tasavallan lehdistöä koskevan lain 22 artikla). Myös oikeutta osoittaa mieltään rauhanomaisesti rajoitetaan lähiaikoina. Virallisen Lao Dong -päivälehden mukaan (13. tammikuuta 2003) ministeri Doan Manh Giao valmistelee parhaillaan lakia, jolla kielletään julkiset kokoontumiset puolueen ja hallituksen rakennusten ja toimistojen edessä ja määrätään rangaistuksista henkilöille, jotka valitusten tai vetoomusten avulla yllyttävät ihmisiä osoittamaan mieltään. Lailla pyritään erityisesti estämään maaseutuväestön ja viljelijöiden rauhanomaiset mielenosoitukset, joilla vastustetaan viranomaisten lahjontaa ja maiden takavarikointia valtiolle. Monia viljelijöitä on pidätetty tällaisten mielenosoitusten seurauksena. Ninh Binhissä (Pohjois-Vietnamissa) tuomittiin 21. lokakuuta 2002 kaksitoista kyläläistä jopa 13 vuoden vankeusrangaistuksiin yhteiskunnallisesta kiihotuksesta ja joulukuun 2002 kuluessa pidätettiin vielä 21 muuta. Vastatessaan maaseutuväestön mielenosoituksiin puolueen pääsihteeri Nong Duc Manh ilmoitti toukokuussa 2002, että on epänormaalia kokoontua plakaattien kanssa ja että Vietnamissa demokratia oli ollut monissa tapauksissa liiallista.

Onko komissio tietoinen siitä, että Vietnamin viranomaiset hyväksyvät demokratianvastaisia lakeja? Mitä komissio on tehnyt tai aikoo tehdä estääkseen Euroopan veronmaksajien varojen käytön näihin demokratianvastaisiin toimiin? Aikovatko komissio ja jäsenvaltiot jatkaa kymmenvuotisen lainsäädännön uudistamisstrategian tukemista, jos Vietnam edelleen käyttää ilmiselvästi väärin Euroopan unionin lainsäädännöllisiin uudistuksiin myöntämiä varoja?

(1) EUVL C 155 E, 3.7.2003, p. 206.

Christopher Pattenin komission puolesta antama vastaus

(26. maaliskuuta 2003)

Komissio on tietoinen kysymyksessä tarkoitetuista lainsäädäntö- ja hallintotoimista ja siitä, että näitä toimia ja niiden soveltamistapaa joista eräitä ei ole vielä pantu alulle on tarpeen seurata tarkasti yhteistyössä jäsenvaltioiden Vietnamissa olevien edustajien kanssa. Komissio on jo saanut tiedon siitä, että Vietnamin hallitus voi tarkastella uudelleen päätöstä n:o 28.

Komissio vakuuttaa arvoisalle parlamentin jäsenelle, että yhteisön ja Vietnamin yhteistyöhankkeiden ja -ohjelmien valmistelu- ja täytäntöönpanomenettelyt varmistavat sen, että yhteisön varoja ei voida käyttää muuhun kuin komission hyväksymään tarkoitukseen. Komissio on edelleen sitä mieltä, että sen osallistuminen yhdessä muiden kansainvälisten rahoittajien kuten jäsenvaltioiden kanssa oikeudellisten tarpeiden arvioinnin valmisteluun edistää osaltaan myönteisesti nykyaikaisen ja tehokkaan oikeusjärjestelmän kehittämistä Vietnamiin.

Komissio yhdessä jäsenvaltioiden edustajien kanssa seuraa edelleen tarkasti Vietnamin ihmisoikeustilannetta ja tarvittaessa ottaa erityiset huolenaiheet puheeksi Vietnamin hallituksen kanssa.